पाल्पा फुटबलमा थापा
जिल्ला फुटबल संघ पाल्पाको अध्यक्षमा मनोहर थापा निर्वाचित भएका छन् । सोमबार भएको संघको निर्वाचनमा अध्यक्ष पदमा दुई जनाको उम्मेदवारी परेको थियो । संघमा दर्ता भएको न्यु ब्वाइज क्लबका मुख्य प्रतिनिधि प्रणयवीर जंग राणाले अध्यक्षमा उम्मेदवारी दर्ता गराए पनि मतदान प्रक्रियामा भाग लिएनन् । उनले लिग नखेलेका क्लबलाई मान्यता दिएकोमा एन्फा जिल्लाप्रति आपत्ति जनाउँदै मतदानमा भाग नलिएको बताए ।
पाल्पा — जिल्ला फुटबल संघ पाल्पाको अध्यक्षमा मनोहर थापा निर्वाचित भएका छन् । सोमबार भएको संघको निर्वाचनमा अध्यक्ष पदमा दुई जनाको उम्मेदवारी परेको थियो । संघमा दर्ता भएको न्यु ब्वाइज क्लबका मुख्य प्रतिनिधि प्रणयवीर जंग राणाले अध्यक्षमा उम्मेदवारी दर्ता गराए पनि मतदान प्रक्रियामा भाग लिएनन् । उनले लिग नखेलेका क्लबलाई मान्यता दिएकोमा एन्फा जिल्लाप्रति आपत्ति जनाउँदै मतदानमा भाग नलिएको बताए । सिक्सटिन ब्रदर्श दमकडा र भगवती ब्वाइज क्लब तानसेनले समेत मतदान प्रक्रियामा भाग लिएनन् । दुवै क्लबका प्रतिनिधि कृष्ण बस्यालले उपाध्यक्ष र सुजन मगरले सदस्यमा उम्मेदवारी दिएका थिए । उनीहरूले निर्वाचन प्रक्रियामा आफूहरूलाई चित्त नबुझेकाले मतदानमा भाग नलिएको बताए । १३ मध्ये १० क्लबका प्रतिनिधि मतदानमा सहभागी थिए । तिनै १० क्लबबाट नै कार्यसमिति चुनिएको निर्वाचन अधिकृत अधिवक्ता राजन नेपालले बताए । मतदान बहिष्कार गर्ने पक्षले २०७० सालपछि लिग नै नखेलेका क्लबबाट प्रतिनिधि हुने तर लिग खेल्दै आएका क्लबले सदस्यता नपाएको गुनासो गरेका हुन् । ‘नौ क्लबलाई लिग नै नखेलिकन संघले मान्यता दिएकामा हाम्रो आपत्ति हो,’ राणाले भने, ‘जसले लिग खेले उनीहरूको क्लब दर्ता नै गरिएको छैन ।’ उनले आफू अध्यक्ष हुने मनसाय मात्र नभएर फुटबल क्षेत्रलाई पारदर्शी ढंगले अघि बढाउन चाहेको बताए । जिल्लाको फुटबल क्षेत्रलाई माथि बढाउने योजना रहे पनि निर्वाचन प्रक्रियाप्रति चित्त नबुझेकाले मतदानमा सहभागी नभएको बताए । निवर्तमान अध्यक्ष भीमसेन कार्कीले लिग खेलेको टाईसिट र एन्फाबाट प्राप्त विधानसम्मत् कागजपत्र र क्लब दर्तालगायतका प्रक्रिया पूरा गरेर अधिवेशन गराएको बताए । ‘हामीले कसैलाई काखा र पाखा गर्न खोजेका होइनौं,’ उनले भने, ‘कागजपत्र जे बोल्छ सोहीअनुसार काम गर्ने हो ।’ उनले समय छँदै क्लब दर्ता गराउने, प्रक्रिया र विधिसम्मत् अघि बढ्नेलाई एन्फाले सधैं दर्ताको ढोका खुला राखेको बताए । ‘राणा आफंै अध्यक्ष हुन खोजेका हुन् । यसपल्ट विगतदेखि कार्यसमितिमा रहेर काम गरेका साथीहरूको चाहना भएकाले राणा आफूले नपाउँदा अनावश्यक बखेडा झिक्दै दाबी–विरोधको निवेदन दिएका हुन्,’ कार्कीले थपे । मनोनयनपत्र दर्ता गरेपछि राणाले नौ वटा क्लबले लिग नखेलेको भन्दै दाबी–विरोधको पत्र निर्वाचन अधिकृतसमक्ष दर्ता गराए । निर्वाचन अधिकृत नेपालले विधिसम्मत् भए/नभएको कागजपत्र बोल्ने र एन्फाको निर्वाचन सम्बन्धी दफाअनुसार दाबी–विरोधको कुनै अर्थ नभएकाले निर्वाचन प्रकृया अघि बढाइएको बताए । निर्वाचित अध्यक्ष थापा वर्तमान कार्यसमिति उपाध्यक्ष हुन् । अधिवशेनबाट उपाध्यक्षमा राजेश्वर उदय, राजु महर्जन र सुरेन्द्रमान कर्माचार्य निर्वाचित भए । महिला सदस्यमा अञ्जु दर्लामी चुनिइन् । सदस्यमा सुनील कर्माचार्य, रवीन्द्रमान बजिमय, भीमसेन कार्की, अच्युत खनाल, सुशीलराज शाक्य, सुरेश लिगल लगायत छन् । केन्द्रीय प्रतिनिधि हरिकुमार श्रेष्ठले जिल्लामा महिला फुटबलका साथै १९ वर्षमुनिका खेलाडी उत्पादनमा जोड दिनुपर्नेमा जोड दिए ।